ശ്രീമദ് ഭാഗവതം (മൂലം) / ദശമഃ സ്കന്ധഃ (ഉത്തരാർദ്ധഃ) (സ്കന്ധം 10 ഉത്തരാർദ്ധം) / അദ്ധ്യായം 65


ശ്രീമദ് ഭാഗവതം (മൂലം) / ദശമഃ സ്കന്ധഃ (പൂർവ്വാർദ്ധഃ) (സ്കന്ധം 10 ഉത്തരാർദ്ധം) / അദ്ധ്യായം 65 

ശ്രീശുക ഉവാച

ബലഭദ്രഃ കുരുശ്രേഷ്ഠ ഭഗവാൻ രഥമാസ്ഥിതഃ ।
സുഹൃദ്ദിദൃക്ഷുരുത്കണ്ഠഃ പ്രയയൌ നന്ദഗോകുലം  ॥ 1 ॥ 

പരിഷ്വക്തശ്ചിരോത്കണ്ഠൈർഗ്ഗോപൈർഗ്ഗോപീഭിരേവ ച ।
രാമോഽഭിവാദ്യ പിതരാവാശീർഭിരഭിനന്ദിതഃ  ॥ 2 ॥ 

ചിരം നഃ പാഹി ദാശാർഹ സാനുജോ ജഗദീശ്വരഃ ।
ഇത്യാരോപ്യാങ്കമാലിങ്ഗ്യ നേത്രൈഃ സിഷിചതുർജ്ജലൈഃ  ॥ 3 ॥ 

ഗോപവൃദ്ധാംശ്ച വിധിവദ്യവിഷ്ഠൈരഭിവന്ദിതഃ ।
യഥാവയോ യഥാസഖ്യം യഥാസംബന്ധമാത്മനഃ  ॥ 4 ॥ 

സമുപേത്യാഥ ഗോപാലാൻ ഹാസ്യഹസ്തഗ്രഹാദിഭിഃ ।
വിശ്രാന്തം സുഖമാസീനം പപ്രച്ഛുഃ പര്യുപാഗതാഃ  ॥ 5 ॥ 

പൃഷ്ടാശ്ചാനാമയം സ്വേഷു പ്രേമഗദ്ഗദയാ ഗിരാ ।
കൃഷ്ണേ കമലപത്രാക്ഷേ സന്ന്യസ്താഖിലരാധസഃ  ॥ 6 ॥ 

കച്ചിന്നോ ബാന്ധവാ രാമ സർവ്വേ കുശലമാസതേ ।
കച്ചിത് സ്മരഥ നോ രാമ യൂയം ദാരസുതാന്വിതാഃ  ॥ 7 ॥ 

ദിഷ്ട്യാ കംസോ ഹതഃ പാപോ ദിഷ്ട്യാ മുക്താഃ സുഹൃജ്ജനാഃ ।
നിഹത്യ നിർജ്ജിത്യ രിപൂൻ ദിഷ്ട്യാ ദുർഗ്ഗം സമാശ്രിതാഃ  ॥ 8 ॥ 

ഗോപ്യോ ഹസന്ത്യഃ പപ്രച്ഛൂ രാമസന്ദർശനാദൃതാഃ ।
കച്ചിദാസ്തേ സുഖം കൃഷ്ണഃ പുരസ്ത്രീജനവല്ലഭഃ  ॥ 9 ॥ 

കച്ചിത് സ്മരതി വാ ബന്ധൂൻ പിതരം മാതരം ച സഃ ।
അപ്യസൌ മാതരം ദ്രഷ്ടും സകൃദപ്യാഗമിഷ്യതി ।
അപി വാ സ്മരതേഽസ്മാകമനുസേവാം മഹാഭുജഃ  ॥ 10 ॥ 

മാതരം പിതരം ഭ്രാതൄൻ പതീൻ പുത്രാൻ സ്വസൄരപി ।
യദർത്ഥേ ജഹിമ ദാശാർഹ ദുസ്ത്യജാൻ സ്വജനാൻ പ്രഭോ  ॥ 11 ॥ 

താ നഃ സദ്യഃ പരിത്യജ്യ ഗതഃ സഞ്ഛിന്നസൌഹൃദഃ ।
കഥം നു താദൃശം സ്ത്രീഭിർന്ന ശ്രദ്ധീയേത ഭാഷിതം  ॥ 12 ॥ 

     കഥം നു ഗൃഹ്ണന്ത്യനവസ്ഥിതാത്മനോ 
          വചഃ കൃതഘ്നസ്യ ബുധാഃ പുരസ്ത്രിയഃ । 
     ഗൃഹ്ണന്തി വൈ ചിത്രകഥസ്യ സുന്ദര-
          സ്മിതാവലോകോച്ഛ്വസിതസ്മരാതുരാഃ  ॥ 13 ॥ 

കിം നസ്തത്കഥയാ ഗോപ്യഃ കഥാഃ കഥയതാപരാഃ ।
യാത്യസ്മാഭിർവ്വിനാ കാലോ യദി തസ്യ തഥൈവ നഃ  ॥ 14 ॥ 

ഇതി പ്രഹസിതം ശൌരേർജ്ജൽപിതം ചാരു വീക്ഷിതം ।
ഗതിം പ്രേമപരിഷ്വംഗം സ്മരന്ത്യോ രുരുദുഃ സ്ത്രിയഃ  ॥ 15 ॥ 

സങ്കർഷണസ്താഃ കൃഷ്ണസ്യ സന്ദേശൈർഹൃദയംഗമൈഃ ।
സാന്ത്വയാമാസ ഭഗവാൻ നാനാനുനയകോവിദഃ  ॥ 16 ॥ 

ദ്വൌ മാസൌ തത്ര ചാവാത്സീൻമധും മാധവമേവ ച ।
രാമഃ ക്ഷപാസു ഭഗവാൻ ഗോപീനാം രതിമാവഹൻ  ॥ 17 ॥ 

പൂർണ്ണചന്ദ്രകലാമൃഷ്ടേ കൌമുദീഗന്ധവായുനാ ।
യമുനോപവനേ രേമേ സേവിതേ സ്ത്രീഗണൈർവൃതഃ  ॥ 18 ॥ 

വരുണപ്രേഷിതാ ദേവീ വാരുണീ വൃക്ഷകോടരാത് ।
പതന്തീ തദ്വനം സർവ്വം സ്വഗന്ധേനാധ്യവാസയത്  ॥ 19 ॥ 

തം ഗന്ധം മധുധാരായാ വായുനോപഹൃതം ബലഃ ।
ആഘ്രായോപഗതസ്തത്ര ലലനാഭിഃ സമം പപൌ  ॥ 20 ॥ 

ഉപഗീയമാനചരിതോ വനിതാഭിർഹലായുധഃ ।
വനേഷു വ്യചരത്ക്ഷീബോ മദവിഹ്വലലോചനഃ  ॥ 21 ॥ 

സ്രഗ്വ്യേകകുണ്ഡലോ മത്തോ വൈജയന്ത്യാ ച മാലയാ ।
ബിഭ്രത് സ്മിതമുഖാംഭോജം സ്വേദപ്രാലേയഭൂഷിതം  ॥ 22 ॥ 

സ ആജുഹാവ യമുനാം ജലക്രീഡാർത്ഥമീശ്വരഃ ।
നിജം വാക്യമനാദൃത്യ മത്ത ഇത്യാപഗാം ബലഃ ।
അനാഗതാം ഹലാഗ്രേണ കുപിതോ വിചകർഷ ഹ  ॥ 23 ॥ 

പാപേ ത്വം മാമവജ്ഞായ യന്നായാസി മയാഽഽഹുതാ ।
നേഷ്യേ ത്വാം ലാംഗലാഗ്രേണ ശതധാ കാമചാരിണീം  ॥ 24 ॥ 

ഏവം നിർഭർത്സിതാ ഭീതാ യമുനാ യദുനന്ദനം ।
ഉവാച ചകിതാ വാചം പതിതാ പാദയോർന്നൃപ  ॥ 25 ॥ 

രാമ രാമ മഹാബാഹോ ന ജാനേ തവ വിക്രമം ।
യസ്യൈകാംശേന വിധൃതാ ജഗതീ ജഗതഃ പതേ  ॥ 26 ॥ 

പരം ഭാവം ഭഗവതോ ഭഗവൻ മാമജാനതീം ।
മോക്തുമർഹസി വിശ്വാത്മൻ പ്രപന്നാം ഭക്തവത്സല  ॥ 27 ॥ 

തതോ വ്യമുഞ്ചദ് യമുനാം യാചിതോ ഭഗവാൻ ബലഃ ।
വിജഗാഹ ജലം സ്ത്രീഭിഃ കരേണുഭിരിവേഭരാട്  ॥ 28 ॥ 

കാമം വിഹൃത്യ സലിലാദുത്തീർണ്ണായാസിതാംബരേ ।
ഭൂഷണാനി മഹാർഹാണി ദദൌ കാന്തിഃ ശുഭാം സ്രജം  ॥ 29 ॥ 

വസിത്വാ വാസസീ നീലേ മാലാമാമുച്യ കാഞ്ചനീം ।
രേജേ സ്വലങ്കൃതോ ലിപ്തോ മാഹേന്ദ്ര ഇവ വാരണഃ  ॥ 30 ॥ 

അദ്യാപി ദൃശ്യതേ രാജൻ യമുനാഽഽകൃഷ്ട വർത്മനാ ।
ബലസ്യാനന്തവീര്യസ്യ വീര്യം സൂചയതീവ ഹി  ॥ 31 ॥ 

ഏവം സർവ്വാ നിശാ യാതാ ഏകേവ രമതോ വ്രജേ ।
രാമസ്യാക്ഷിപ്തചിത്തസ്യ മാധുര്യൈർവ്രജയോഷിതാം  ॥ 32 ॥